19 burgers van Bangladesj uit Mpumalanga-huis geredAltesaam 19 burgers van Bangladesj is Maandag gered uit ŉ huis in Kamagugu by Mbombela (Nelspruit) in Mpumalanga waar hulle aangehou is. ŉ Intelligensie-taakspan van die polisie het inligting ontvang oor die slagoffers wat glo deur ŉ mensehandelsindikaat aangehou word waarna hulle na die huis is. Volgens berig. Selvy Mohlala, polisiewoordvoerder, is 19 mans van Bangladesj in die drieslaapkamerhuis gevind. “Hul selfone is in ŉ plastieksak gevind, wat daarop dui dat hulle nie toegelaat is om met familie of vriende te kommunikeer nie.” ŉ 52-jarige man Bangladesj, wat oor die mans in die huis toesig gehou het, is weens mensehandel in hegtenis geneem en sal binnekort in die Nelspruit-landdroshof verskyn. Mohlala het gesê die vermeende slagoffers sal van die oortreding van die Immigrasiewet aangekla word. “Voorlopige ondersoek dui daarop dat van die mans Middelburg toe geneem sou word en ander Johannesburg toe. Die ondersoek duur voort om te bepaal wie aan die hoof van die sindikaat staan.”